**ՀԻՄՆԱՎՈՐՈՒՄ**

**Նաիրիի համայնքապետարանի աշխատակազմի կառուցվածքը, աշխատակիցների թվաքանակը, հաստիքացուցակը և պաշտոնային դրույքաչափերը հաստատելու մասին որոշման նախագծի**

Ներկայացված որոշման ընդունումը բխում է <<Տեղական ինքնակառավարման մասին>> օրենքի 18-րդ հոդվածի 1-ին մասի 28-րդ կետի պահանջներից, համաձայն որի համայնքապետարանի աշխատակազմի կառուցվածքը, աշխատակիցների թվաքանակը, հաստիքացուցակը և պաշտոնային դրույքաչափերը համայնքի ղեկավարի ներկայացմամբ հաստատում է համայնքի ավագանին։

Հայաստանի Հանրապետության տարածքային կառավարման և ենթակառուցվածքների նախարարի 2022 թվականի փետրվարի 17-ի N 284-Ա հրամանով հաստատված Հայաստանի Հանրապետության Կոտայքի մարզի Նաիրիի համայնքապետարանի աշխատակազմի համայնքային ծառայության պաշտոնների անվանացանկում առկա աշխատակազմի գլխավոր մասնագետ-իրավաբանի (ծածկագիր՝ 2․3-29) հաստիքը թափուր է։ Վերոնշյալ հաստիքի համալրման համար հայտարարված մրցույթներին դիմումներ չեն ներկայացվել, ուստի առաջարկում ենք նշված հաստիքը փոխարինել առաջատար մասնագետ-իրավաբանի հաստիքով որպեսզի հնարավոր լինի պաշտոնի անձնագրի պայմանները բավարարող անձի հետ կնքել պայմանագիր և հայտարարել մրցույթ։

Համայնքապետարանի աշխատակազմի ծանրաբեռնվածությունը թեթևացնելու և բնակչությանը մատուցվող ծառայությունների որակը բարելավելու նպատակով անհրաժեշտություն է առաջացել ավելացնել․

1․ գլխավոր մասնագետի մեկ և առաջատար մասնագետի երկու հաստիք՝ քաղաքաշինության բաժնում․

2․ առաջատար մասնագետի երկու հաստիք (սոցիալական աշխատող)՝ կրթության, մշակույթի, առողջապահության, սպորտի և սոցիալական հարցերի բաժնում․

3․ առաջատար մասնագետի մեկ հաստիք՝ ֆինանսատնտեսագիտական բաժնում․

4․ առաջատար մասնագետի մեկ հաստիք՝ բնապահպանության, գյուղատնտեսության և հողաշինության բաժնում․

5․ առաջատար մասնագետի մեկ հաստիք՝ քարտուղարության և անձնակազմի կառավարման բաժնում։

Աշխատավարձի բարձրացման համար հիմք է հանդիսացել աշխատակազմի իրականացրած աշխատանքների ծավալի ավելացումը ինչպես նաև սեփական եկամուների ավելացումը։

**ՏԵՂԵԿԱՆՔ**

**Նաիրիի համայնքապետարանի աշխատակազմի կառուցվածքը, աշխատակիցների թվաքանակը, հաստիքացուցակը և պաշտոնային դրույքաչափերը հաստատելու մասին որոշման նախագծի ընդունման կապակցությամբ Նաիրի համայնքի բյուջեում ծախսերի ավելացման կամ նվազման մասին**

Նաիրիի համայնքապետարանի աշխատակազմի կառուցվածքը, աշխատակիցների թվաքանակը, հաստիքացուցակը և պաշտոնային դրույքաչափերը հաստատելու մասին որոշման ընդունումը Նաիրի համայնքի 2024 թվականի բյուջեում ենթադրում է 376787520 դրամ ծախսերի ավելացում։